1Hong sinde andau Yesus balakudoa hong ije eka. Limbah Ie hapus balakudoa, ije bara kare murid Ayue hamauh, "Tuhan, coba ajar ikei balakudoa sama kilau Yohanes majar kare murid Ayue balakudoa." 2Maka Yesus hamauh dengan ewen, "Amon keton balakudoa, sewut kalotoh, 'Bapa, Ikau bewei Hatalla je tunggal. Buah Ikau inyembah tuntang ihormat. 3Tenga ah genep andau panginan je imerlu ikei. 4Ampun kare dosan ikei, basa ikei mampun gagenep oloh je basala dengan ikei. Tuntang ela manalua ikei nihau kapercaya hong katika ikei buah tingkes.' " 5Yesus hamauh dengan kare murid Ayue, "Paribasae ije biti bara keton haguet akan human kawale hong bentok alem, tuntang hamauh, 'O, le, hanjaman akangku rote telo kabawak, 6awi aton kawalku hong benteng panjalanae, harue tende intu humangku tuntang aku jaton panginan akae!' 7Paribasa kawal je inalihm te tombah bara huang humae, kalotoh, 'Ela manyusah aku! Bauntonggang jari ingunci tuntang aku dengan kare anakku jari batiroh. Aku dia tau hingkat tuntang manenga taloh en-en akam.' " 8"Jadi kilen ampie?" koan Yesus tinai. "Koangku, Yoh! Aloh ikau te kawale, ie dia maku hingkat tuntang manenga taloh en-en akam. Tapi awi ganan ikau jaton mahamen balaku dengae jua-juan, maka ie kareh hingkat kea tuntang manenga akam taloh je ilakum. 9Jadi, Aku hamauh dengam: Laku, maka akam kareh inenga; gau, maka keton kareh mandino; tegah, maka bauntonggang iuap akan keton. 10Karana oloh je balaku kareh manarima; oloh je manggau kareh mandino, tuntang oloh je manegah, akae bauntonggang akan iuap. 11Bara marak keton en aton bapa je manenga handipe akan anake, amon ie balaku lauk? 12Atawa manenga kala amon ie balaku tanteloh? 13Aloh keton oloh papa, keton katawan kea manenga taloh bahalap akan anak keton. Mahin hindai Bapa keton hong sorga! Ie kareh manenga Roh Ayue akan ewen je balaku intu Ie!" 14Hong sinde andau Yesus maharak setan mangat balua bara ije biti oloh bisu. Limbah setan te balua, oloh te nampara hakotak. Are oloh hengan, 15tapi aton je hamauh, "Ie tau maharak setan, awi kuasan Beelsebul, kapalan kare setan." 16Aton kea kare oloh beken je handak manjabak Yesus, jadi ewen balaku Ie mawi taloh heran kilau tanda je Ie te dumah bara Hatalla. 17Tapi Yesus katawan kahandak ewen te. Maka Ie hamauh dengan ewen, "Amon ije negara tabagi huang kare baris ije hamusoh, negara te dia baka olih tahan. Tuntang ije keluarga je tapisa-pisah tuntang hamusoh sama arepe, akan baduroh. 18Kalote kea hong karajaan setan; amon ije baris hakalahi dengan baris je beken, karajaan te akan baduroh. Koan keton Aku maharak setan hapan kuasan Beelsebul. 19Amon kalote, hapan kuasan eweh kare muridm maharak kare setan te? Kare muridm kabuat je mambukti kasalan keton! 20Tapi Aku maharak setan hapan kuasan Hatalla, tuntang jete rimae Hatalla jari nampara marentah hong marak keton. 21Amon ije biti oloh gancang, mahapan sukup simpan sanjata, mahaga humae kabuat, maka kakare ramoe akan salamat. 22Tapi amon ije biti oloh je labih gancang mamok tuntang mampakalah ie, maka oloh je labih gancang te marampas kakare sanjata je iandal awi tempon huma te, palus mambagi-bagi lepah kare ramoe. 23Oloh je dia omba Aku, sapunae ie malawan Aku, tuntang oloh je dia mandohop Aku, sapunae ie marusak gawing-Ku!" 24"Amon roh papa malihi ije biti oloh, roh te mangumbang eka je keang mangat manggau ekae malayan kahekae, tapi ie dia mandinoe. Tagal te ie hamauh, 'Aku handak haluli manalih huma je jari ilihiku!' 25Katika ie sampai hete, ie sondau huma te barasih tuntang iator. 26Palus ie haguet tuntang mimbit uju roh beken je labih papa bara ie. Limbah te ewen tame akan huang oloh te palus melai hete. Tuntang kajariae keadaan oloh te manjadi labih papa bara je solake." 27Limbah Yesus hamauh kalote, ije biti oloh bawi bara oloh are te hamauh dengan Yesus, "Batuah toto oloh bawi je manak tuntang mampatuso Ikau!" 28Tapi Yesus tombah, "Labih batuah hindai oloh je mahining auh Hatalla tuntang malaluse!" 29Pandehan kare oloh mangarimpong Yesus, Ie marajur auh Aie, Ie hamauh, "Lalehan kapapan oloh jaman jetoh. Ewen balaku ije taloh heran mangat ewen tau percaya dengang-Ku, tapi ije taloh heran mahin dia kareh inenga akan ewen, beken bara taloh heran ain Nabi Yona. 30Sama kilau Nabi Yona manjadi taloh heran akan kare oloh hong lewu Niniwe, kalote kea Anak Olon kareh manjadi ije taloh heran akan kare oloh jaman jetoh. 31Hong Andau Kiamat, Ratu lewu hila Salatan akan hingkat haya-hayak oloh jaman jetoh, tuntang mandawa ewen. Basa, mangat mahining auh ajar Salomo je pintar harati, Ratu te mawi jalanae je kejau toto bara tapakan kalunen. Tapi intu hetoh metoh toh aton oloh je labih hai bara Salomo! 32Hong Andau Kiamat, oloh lewu Niniwe akan hingkat haya-hayak dengan kare oloh jaman jetoh, tuntang mandawa ewen, basa oloh Niniwe te hobah bara kare dosan ewen katika Yona bahotbah akan ewen. Tapi intu hetoh aton je labih hai bara Yona!" 33"Jaton oloh je manotong sumbo palus manyahokae atawa manyangkulepe hapan balanai. Ie akan mingkes sumbo te intu tantahae, mangat oloh je tame mite kalawae. 34Mata jete sumbo akan bereng. Amon matam takining, hapus bitim balawa paha-pahai. Tapi amon matam hawor, hapus bitim manjadi kaput pijem. 35Awi te, bua-buah, ela sampai kalawa je aton huang ikau manjadi kaput. 36Amon hapus bitim balawa, tuntang jaton eka bagian je kaput, maka hapus bitim te balawa paha-pahai sama kilau inyingah kalawan sumbo." 37Limbah Yesus jari lepah hakotak, ije biti oloh Parisi marawei ie kuman intu humae. Maka Yesus haguet kuman intu hete. 38Oloh Parisi te hengan mite Yesus kuman marak dia menyau lengee helo tumon atoran agama. 39Awi te Tuhan hamauh dengae, "Punae keton kare oloh Parisi bahut marasih mangkok tuntang piring hila luare, tapi huang arep keton kabuat basuang dengan kakaras tuntang kapapa. 40Keton humong! En dia Hatalla je manampa hila luar te, jari manampa hila huange kea? 41Taloh je aton huang mangkok tuntang piring keton te keton musti manenga jete akan kare oloh je belom susah. Hapan cara jete, taloh handiai te akan manjadi barasih akan keton. 42Calaka keton kare oloh Parisi! Hasil taloh imbul keton sama kilau tanding salasih tuntang lengo tuntang kare rarampah awang beken, ije bagi sapuluhe inenga keton akan Hatalla, tapi kaadilan tuntang asi akan Hatalla jaton keton paduli. Padahal jete je sapunae musti ilalus keton, sambil malalus kare taloh awang beken kea. 43Calaka keton, kare oloh Parisi! Keton rajin eka je ihormat huang huma sombayang, tuntang rajin ihormat intu kare pasar. 44Calaka keton! Keton sama kilau kubur je jaton bara nisan, je inandik oloh awi oloh dia katawae." 45Ije biti guru agama hamauh dengan Yesus, "Pa Guru, hapan kare auh te, Bapa mahina ikei kea!" 46Yesus tombah, "Calaka keton, kare guru agama! Keton manuntut kare hal je bahali tuntang manenga kare atoran je babehat, tapi keton kabuat isut mahin dia maku mandohop oloh malaluse. 47Calaka keton! Keton mamangun kubur akan kare nabi, je impatei awi tato hiang keton kabuat. 48Jadi keton kabuat mangaku je keton manyatuju taloh je ilalus awi tato hiang keton; basa ewen puna mampatei kare nabi te tuntang keton toh je mampendeng kubure. 49Jete sababe kapintar-kaharatin Hatalla hamauh, 'Aku kareh manyoho manalih ewen kare nabi tuntang kare sarohang-Ku; belahe akan impatei tuntang belahe akan ingapehe!' 50Awi te kare oloh jaman jetoh akan ihukum tagal pampatei je ilalus mawi kakare nabi bara metoh kalunen injapa, 51nampara bara pampatei Abel sampai akan pampatei Sakaria, je manjadi intu helat mesbeh tuntang Human Tuhan. Percaya bewei: Kare oloh jaman jetoh pasti akan ihukum tagal kare taloh handiai te. 52Calaka keton, kare guru agama! Kunci hapa muap bauntonggang pangatawan iingkes huang keton, tapi keton kabuat dia maku tame akan huang uka manggau pangatawan te. Malahan keton mahalang haream kare oloh je manggau jalan handak tame akan huange!" 53Katika Yesus malihi eka te, kare guru agama tuntang kare oloh Parisi paham toto manyalan Yesus. Ewen manampara mamancing Ie mangat Ie maku hakotak tahiu are hal. 54Tuntang pandehan te ewen manantuani ie titi-titip uka manyingkap en-en taloh je sala inyewut Awie.
bjn_Latn